но мо́лимъ твою̀ безмѣ́рную бл҃гость, пощадѝ на́съ гдс̑и, по мно́жеству млс̑ти твоея̀, и сп҃сѝ на́съ и́мене твоегѡ̀ ра́ди ст҃а́гѡ, я́кѡ исчезо́ша въ суетѣ̀ дні́е на́ши, измѝ на́съ изъ̑ рукѝ сопроти́внагѡ, и ѡста́ви на́мъ грѣхѝ на́шя, и умертвѝ плотско́е на́ше мудрова́ніе, да ве́тхагоѿложи́вше человѣ́ка, въ но́ваго ѡблеце́мся: и тебѣ̀ поживе́мъ на́шему влд̑цѣ, и бл҃годѣ́телю, и та́кѡ твои̂мъ послѣ́дующе повелѣ́ніємъ, въ вѣ́чный поко́й дости́гнемъ, идѣ́же є́сть всѣ́хъ веселя́щихся жили́ще, ты́ бо єсѝ вои́стинну и́стинное весе́ліе и ра́дость лю́бящихъ тя̀ хрс̑тѐ бж҃е на́шъ, и тебѣ̀ сла́ву возсыла́емъ, со безнача́льнымъ твои́мъ ѻц҃е́мъ, и прест҃ы́мъ, и бл҃ги́мъ, и животворя́щимъ твои́мъ дх҃омъ, ны́нѣ и при́снѡ, и во вѣ́ки вѣкѡ́въ, ами́нь